Kommissionens forordning (EF) nr. 1440/2002
af 7. august 2002
om justering af den maksimale procentsats for B-afgiften i sukkersektoren og ændring af minimumsprisen for B-sukkerroer for produktionsåret 2002/03
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), ændret ved Kommissionens forordning (EF) nr. 680/2002(2), særlig artikel 15, stk. 8, andet og tredje led, og
ud fra følgende betragtninger:
(1) I artikel 15, stk. 3 og 4, i forordning (EF) nr. 1260/2001 er det fastsat, at tab som følge af eksportforpligtelser for overskudsmængder af EF-sukker skal dækkes ved hjælp af produktionsafgifter, som opkræves for A- og B-sukker, A- og B-isoglucose og A- og B-inulinsirup inden for bestemte lofter.
(2) I artikel 15, stk. 5, i forordning (EF) nr. 1260/2001 er det fastsat, at hvis det samlede forventede tab for det løbende produktionsår ikke kan dækkes af det forventede provenu af basisproduktionsafgiften og B-afgiften, hvis loft er fastsat til henholdsvis 2 % og 30 % af den interventionspris for hvidt sukker, der er fastsat for det pågældende produktionsår, justeres den maksimale procentsats for B-afgiften i det omfang, det er nødvendigt for at dække det samlede tab, uden at den dog kan overstige 37,5 %.
(3) Det forventede provenu inden justering af de afgifter, der skal opkræves for produktionsåret 2002/03, vil kunne være lavere end det beløb, der fremkommer ved at multiplicere det overskud, som kan eksporteres, med det gennemsnitlige tab. Ud fra de nu foreliggende oplysninger er det derfor nødvendigt for produktionsåret 2002/03 at forhøje maksimumssatsen for B-afgiften til 37,5 % af interventionsprisen for hvidt sukker.
(4) I artikel 4, stk. 1, litra b), i forordning (EF) nr. 1260/2001 er det fastsat, at med forbehold af samme forordnings artikel 15, stk. 5, er minimumsprisen for B-sukkerroer på 32,42 EUR/ton. I artikel 15, stk. 5, i forordning (EF) nr. 1260/2001 er det fastsat, at den justerede maksimale procentsats for B-afgiften fastsættes for det løbende produktionsår inden den 15. september i det pågældende produktionsår, og at den tilsvarende ændring af prisen for B-sukkerroer, der for produktionsåret 2002/03 blev fastsat ved nævnte forordnings artikel 4, stk. 1, litra b).
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
For produktionsåret 2002/03 forhøjes den maksimale procentsats for B-afgiften, der er omhandlet i artikel 15, stk. 4, første led, i forordning (EF) nr. 1260/2001, til 37,5 % af interventionsprisen for hvidt sukker.
Artikel 2
For produktionsåret 2002/03 ændres den minimumspris for B-sukkerroer, der er omhandlet i artikel 4, stk. 1, litra b), i forordning (EF) nr. 1260/2001, i henhold til nævnte forordnings artikel 15, stk. 5, til 28,84 EUR/ton.
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. august 2002.